Кыдат jерге Газ. (Газ в Китай через Алтай)
 (Кудайдын ийген бичигин-Бичиген кижи, Енчинова Л.А)
 Баш ла болзын баш болзын, бажырып јадыс Јайааныс! Берген бичигер биске ÿредÿ, биске jÿрÿмге керектÿ jартамал. 

Кыдатка jол ачылар дежет, газты Алтай Öзöгиле апарар дежет. Дежет эмес, чып ла чын, келер jÿрÿмге пландап jат, келер салымга тöзöп jат. Кыдат jолы ачылза, Кыдаттар келип Алтайга кирзе, слердеҥ-алтайлардаҥ не де артпас. Олордыҥ боогын jиреер, олордыҥ jудын арчыраар, олорго jалчы болуп базараар, олордыҥ балдарын азырараар, олордыҥ каны слерде болор , кажыгарда ла болор. Кыдат сурас бала болор, кыдат тил угулар, Алтай ичи кыркыла берер, алтай албаты јоголып калар, ару Алтай јереерди таныбазар. Кара јыландар чылап јылып киргилеп келер. Кирбес јерлери јок болор, јыландар чылап ончо ÿттерди мензинип ийер, алтай кижини тудуп алар, буды-колын ороп алар. Алтайлар кортык, алтайлар кöс алыска тыҥзынчак, јööгöни јаҥыс јööжö, керектегени јаҥыс акча болуп ўрелип калган. Оныҥ учун, акчага садынганы - акчага садынар, јööжöгö садынганы - јööжöгö садынар. Алтай деген ук јоголор, бала – баркаар кыстар, уулдар шалыр јўрўмде болор, аракыда, наркотикте, кулда калар. 
 Мындый јÿрÿм керек пе слерге, мындый салым јакшы ба слерге. Кыдат дегени – тайга - кырды ажып келер кара коҥыс чылап кертип јадар, куудаҥдайартыс јадар. Токтор аргазы јок, чубажып алып бар ла јадар, јолында не де јок этире. 
Јараш Алтайды кöрöр аайы јок болор. Кара коҥыс кертип ле јадар, куу тобрак артпаганча, куу агаш та артпас, куру болор айландыра. Саранча чылап јип ле јадар, сары тобрак артып јадар. Сары кылга да артпас, саргара кÿйген јер јадар. Алтай ичи тепселген, ару јер јок болор. Артап калган Алтай турар, албатызы кунурап, јоголып калган болор. Мындый јÿрÿм керек пе, мындый Алтай керек пе? Баш ла болзын, баш болзын.
Оныҥ учун, Кудайыгарга келигер, мÿргÿп – бажырып суранактар, курчуузына алып алзын, курчап – куйактап, бектеп алзын. Öрö турган Јайааныс öрö öзÿмге апарзын, öштÿлерди јайлатсын, туураладып апарзын. Јалынып туруп суранактар, јаманысты таштазын, кара коҥыстар кийдирбезин, кара јыландар јылып келбезин, саранчадый калык келбезин. 
Алтайыстыҥ курчуузын бектеп – курчуулап тудуп алактар. Алтайысты кöдÿректер, алкап – алкыштап јÿректер. Албатызы бурулып, алтай јаҥын јаҥданзын.
Öскö биске не керек, öрö öзÿмге барарга, öскöлоҥнöҥ бöктöнöргö, бала – барканы, јашöскÿримди аргадарга. Алтай јаҥыс керек Ак Јаҥыс, ару ак ийделў, кÿчтÿ, курчуулу. Öскö јаҥ эмес, öскö jаҥ куру, тиру Кудай jок не. 
Јаҥыс ла алтай албаты тирÿ ар – бÿткендÿ, Ӱч Курбустан Кудайлу. Ӱч Курбустан дегени – АЙДЫҤ – КӰННИҤ ийдези ЈЕР ЭНЕЛЕ биригип бастыра јÿрÿмди апарып јат (регулирует, управляет, дает жизнь).